กม.ฟอกเงินคุมเข้มนายหน้า
เตือนนายหน้าทำธุรกิจบ้านมือสองหากวางมัดจำเป็นเงินสดตั้งแต่ 2 ล้านบาท ต้องแจ้ง ปปง.
10 ส.ค. 2554

เตือนนายหน้าทำธุรกิจบ้านมือสองหากวางมัดจำเป็นเงินสดตั้งแต่ 2 ล้านบาท ต้องแจ้ง ปปง. 
นพ.สมศักดิ์ มุนีพีระกุล นายกสมาคมนายหน้าอสังหาริมทรัพย์ เปิดเผยว่า หลังจากที่ พ.ร.บ.ป้องกันและปราบปรามการฟอกเงินฉบับใหม่ ที่จะประกาศใช้ในวันที่ 25 ส.ค.นี้ ธุรกิจนายหน้าอสังหาริมทรัพย์ที่ต้องเกี่ยวข้องกับธุรกรรมการซื้อขาย บ้านมือสองที่ต้องใช้เงินสดตั้งแต่ 2 ล้านบาทขึ้น จะต้องรายงานการทำธุรกรรมเพื่อป้องกันการฟอกเงิน 
ทั้งนี้ กฎหมายได้บังคับให้นายหน้าต้องทำหน้าที่รายงานการทำธุรกรรมดังกล่าวต่อสำนักงานป้องกันและปราบปรามการฟอกเงิน (ปปง.) ไม่ว่าราคาอสังหาริมทรัพย์จะมีมูลค่าเท่าใดก็ตาม หากมีการวางมัดจำหรือซื้อด้วยเงินสดตั้งแต่ 2 ล้านบาทขึ้นไป จะต้องรายงานต่อ ปปง.ภายในเดือนถัดไป นอกจากนี้แล้วการทำธุรกรรมซื้อขาย อสังหาริมทรัพย์ทุกประเภทที่เข้าข่ายน่าสงสัย เช่น ผู้ซื้อที่มีอาชีพและรายได้ไม่มั่นคง แต่สามารถซื้อบ้านได้ในมูลค่าแพงๆ หรือลูกค้าที่หิ้วเงินมาซื้อบ้านจำนวนมากๆ ก็จะต้องรายงานต่อ ปปง.ภายใน 7 วัน
อย่างไรก็ตาม แม้ว่าที่ผ่านมาการทำธุรกรรมซื้อขาย ที่ต้องเกี่ยวข้องกับเงินสดจำนวน 2 ล้านบาทไม่ค่อยมีมากนัก แต่การทำธุรกรรมที่ราคาต่ำกว่านี้ก็อาจเกี่ยวข้องกับผู้ร้ายฟอกเงิน ดังนั้นนายหน้าจะต้องเก็บข้อมูลและเอกสารการทำธุรกรรมการซื้อขายต่างๆ ไว้ถึง 5 ปีเพื่อสามารถตรวจสอบและเป็นหลักฐานยืนยันความบริสุทธิ์ของตนเองในกรณีที่การทำธุรกิจดังกล่าวเข้าไปเกี่ยวข้องกับการฟอกเงิน 
“ที่สมาคมนายหน้าอสังหาฯ เป็นห่วง ริมทรัพย์ได้ตระหนักถึงบทบาทและหน้าที่ในการช่วยเหลือและร่วมมือกับภาครัฐสำหรับการต่อต้านและป้องกันการฟอกเงิน แต่สิ่งที่เป็นกังวลอยู่ในขณะนี้ก็คือ นายหน้าส่วนใหญ่ไม่มีความรู้และความเข้าใจเกี่ยวกับกฎหมายดังกล่าว จะทำให้ไม่ทราบว่าต้องรายงานการทำธุรกรรมต่อ ปปง.ภายในกำหนดของเวลา และต้องถูกลงโทษตามกฎหมาย คือต้องถูกปรับเป็นเงินสดมูลค่า 5 แสนบาท รวมทั้งถูกปรับเพิ่มเติมอีกวันละ 5,000 บาท จนกว่าจะสามารถรวบรวมเอกสารต่างๆ เพื่อรายงานได้ครบถ้วน กรณีนี้จะทำให้นายหน้าเดือดร้อน และมีโอกาสเข้าข่ายร่วมมือหรือสมรู้ร่วมคิดในการฟอกเงิน” นพ.สมศักดิ์ กล่าว 
ด้านนางดรุณี รุ่งเรืองผล กรรมการฝ่ายประชาสัมพันธ์ สมาคมนายหน้าอสังหาริมทรัพย์ เปิดเผยว่า ปัจจุบันประเทศไทยมีทั้งนายหน้าในรูปแบบนิติบุคคล และนายหน้าอิสระหลายแสนคน ซึ่งมีการขายบ้านมือสองซึ่งเป็นสินทรัพย์รอการขาย (เอ็นพีเอ) ของสถาบันการเงินด้วย เชื่อว่าหลังจากที่กฎหมายป้องกันการฟอกเงินใหม่มีผลบังคับใช้ นายหน้าเหล่านี้จะมีความเสี่ยงในการประกอบอาชีพสมาคมนายหน้าฯ จึงได้ร่วมมือกับ สำนักงานป้องกันและปราบการการฟอกเงิน (ป.ป.ง) จัดสัมมนาเรื่อง “นายหน้าอสังหาฯ กับการปฏิบัติตามกฎหมายการฟอกเงิน” ขึ้น ในวันที่ 27 สิงหาคม 2554 เวลา 13.0017.00 น. ณ ห้องประชุมใหญ่ บริษัท บริหารสินทรัพย์กรุงเทพพาณิชย์ จำกัด (บสก.) ถนนสุรศักดิ์ เพื่อเป็นการเปิดโอกาสให้นายหน้าทั้งที่เป็นสมาชิกและไม่ได้เป็นสมาชิกของสมาคมฯ รวมทั้งประชาชนทั่วไปที่ทำอาชีพนายหน้าอิสระ ได้รับทราบข้อมูลเกี่ยวกับกฎหมายฉบับใหม่โดยไม่เสียค่าใช้จ่ายแต่อย่างใด ซึ่งทาง ป.ป.ง.จะทำหน้าที่ชี้แจงและทำความเข้าใจถึงรายละเอียดต่าง ๆ ของกฎหมายป้องกันการฟอกเงินอย่างละเอียด ทั้งนี้ คาดหวังว่านายหน้าจะได้รับประโยชน์จากการสัมมนาดังกล่าวและนำความรู้กลับไปใช้ในการทำงาน เพื่อช่วยภาครัฐต่อต้านการฟอกเงินต่อไป